M48 Patton

M48 er en stridsvogn i en serie av amerikanske stridsvogner kalt Patton. Tidlige M48 har 90-mm kanon og senere modifikasjoner har 105-mm kanon. M48 var i utstrakt bruk rundt i verden.

Historie og utvikling 

M48 ble utviklet fra 1950, med de første prototypene klare i 1951. De første produksjonsvognene sto klare i 1952. Før produksjonen var ferdig i 1959 var 11 703 kjøretøyer ferdigstilt. M48 erstattet M47 Patton i den amerikanske hæren.

Midt på 1970-tallet ble en del M48 oppgradert til M48A5-standard, blant annet med 105 mm kanon. Videreutvikling av M48 resulterte i M60-serien.

Vognene ble bygget av Chrysler, Ford, General Motors og Alco Products. M48 er eller har vært i tjeneste med Hellas, Iran, Israel, Jordan, Libanon, Marokko, Norge, Pakistan, Portugal, Spania, Sør-Korea, Taiwan, Thailand, Tunisia, Tyrkia, Tyskland og Vietnam.

Teknisk 

Vognføreren sitter framme i skroget. Vognkommandøren og skytteren sitter til høyre i tårnet med laderen til venstre.

Skroget er av sveiset stål, og pansringen har en maksimal tykkelse på 120 mm.

Kanonen kan eleveres fra -9° til +19°.

Motoren på M48A5 er en Teledyne Continental AVDS-1790-2D dieselmotor som gir 750 hk ved 2 400 omdreininger i minuttet. Vogna bærer med seg 1 420 liter diesel.

Varianter 

M48 Den opprinnelige varianten med 90 mm kanon og bensinmotor, 12,7 mm mitraljøse på vognkommandørens luke.
M48C Skrog og tårn i mykt stål. Bare brukt til trening.
M48A1 90 mm kanon, innsprøytningsmotor, vognkommandøren har mitraljøse innebygget i et lite tårn over luken sin.
M48A2/M48A2C 90 mm kanon, innsprøytningsmotor.
M48A3 Oppgradert M48 med dieselmotor, 90 mm kanon, periskoper mellom vognkommandørens minitårn og tårntaket.
M48A4 Et kansellert prosjekt.
M48A5 105 mm kanon, nytt minitårn for vognkommandøren og dieselmotor. Over 2 000 tidligere M48 ombygget til A5-standard fra midt på 1970-tallet.
M48A2GA2 Tyskbygget variant med 105 mm kanon med varmemuffe rundt løpet, andre røykgranatkastere, lysforsterker og bensinmotor.
Israelske M48 Alle har 105 mm kanon, lavprofil minitårn for vognkommandøren. Mange har reaktivt panser.
Sørkoreanske M48 Mange på A5-standard. Har også beskyttelseskjørt over beltene.
Spanske M48 Mange modernisert av Talbot. M48A3E har 90 mm kanon og dieselmotor. M48A5E har 105 mm kanon og dieselmotor. M48A5E1 har i tillegg modernisert ildledningsutrustning. Alle spanske varianter har tyske røykgranatkastere.
Taiwanske M48 M48H er en taiwansk versjon som er M60 chassis med M48A5 tårn med digital ildledningssystem og laser avstandsmåler.
Tyrkiske M48 170 er oppgradert til M48A2GA2-standard, men med MTU dieselmotor. Andre har blitt oppgradert til M48A5-standard med amerikansk støtte, og kalles M48A5T1.

Andre kjøretøyer basert på M48-chassis 

M48 AVLB Brolegger.
M67/M67A1/M67A2 Flammekastervogner. Er nå ikke lenger i tjeneste.

Patton i Norge 

Fra 1963 fikk Kavaleriet til sammen 38 M48 stridsvogner utstyrt med 90 mm kanoner og bensinmotorer. Disse ble oppgradert til M48A5 standard med 105 mm kanon og dieselmotor mellom 1982 og 1985. Ytterligere 17 M48A5 ble også kjøpt inn i 1986. M48 ble faset ut i 1993.

Minst én M48 stridsvogn er bevart i Forsvarsmuseets eie.

Kilder 

 Foss, Christopher; Jane's AFV Recognition Handbook, Jane's, ISBN 0-7106-1043-2

Eksterne lenker 
 

Stridsvogner fra USA
panserkjøretøyer brukt av Norges forsvar